স্থানীয় আনোয়ার হোসেন ফকির বলেন, জমির আগাছা পরিস্কার শেষে বাড়ি ফেরার পথে পার্শ¦বর্তী গম ক্ষেতে শনিবার বিকেলে একটি শিশুর কান্না শুনতে পাই। ক্ষেতের মধ্যে এগিয়ে গেলে গলা পর্যন্ত মাটি চাপা দেয়া অবস্থায় শিশুটিকে উদ্ধার করে স্থানীয়দের সহায়তার উপজেলা হাসপাতালে ভর্তি করাই। স্বল্প সময়েই সম্পূর্ণ সুস্থ হয়ে ওঠে শিশুটি। লোক জানাজানি হয়ে বাচ্চা পাবার ঘটনাটি টক অব দ্য টাউনে পরিণত হয় আগৈলঝাড়াসহ পার্শ্ববর্তী এলাকায়। রবিবার সকালে শিশুটিকে হস্তান্তর করা হয় আগৈলঝাড়ার গৈলায় অবস্থিত বিভাগীয় বেবীহোম বা ছোটমনি নিবাসে। বেবীহোমের উপ-তত্ত্বাবধায়ক আবুল কালাম আজাদ বলেন, শিশুটির নাম রাখা হয়েছে ‘ময়না আক্তার’। বর্তমানে আমাদের তত্ত্বাবধানে ময়না ভাল ও সুস্থ রয়েছে। সোমবার অনেকেই শিশুটিকে পিতা-মাতার স্নেহে লালন পালনের আগ্রহ প্রকাশ করেন। তবে আইনগত বাধ্য বাধকতার কারণে কারো ব্যক্তিগত তত্ত্বাবধানে শিশুটিকে দেয়া সম্ভব হয়নি। তাদের মধ্যে অনেকেই ময়নাকে দুগ্ধজাত খাবার ও পোষাক কিনে দিয়েছেন। মামলার বাদী আগৈলঝাড়া থানার উপ-পরিদর্শক শহিদুর রহমান বলেন, মাহমুদাকে বরিশাল আদালতে স্বীকারোক্তিমূলক জবানবন্দী প্রদান ও মেডিকেল পরীক্ষা শেষে রবিবার রাতে তার পরিবারের কাছে হস্তান্তর করা হয়েছে। মামলার এজাহারভুক্ত আসামী মাহমুদার মা মনোয়ারা বেগমকে আদালতের মাধ্যমে জেলহাজতে প্রেরণ করা হয়েছে। ধর্ষক শামীম শেখকে গ্রেফতারের জন্য একাধিক স্থানে অভিযান অব্যাহত রয়েছে।